CELEX: 32022R0054
Language: da
Date: 2021-10-21 00:00:00
Title: Kommissionens delegerede forordning (EU) 2022/54 af 21. oktober 2021 om ændring af delegeret forordning (EU) 2020/692 for så vidt angår supplerende krav vedrørende indførsel til Unionen af visse hovdyr med oprindelse i Unionen, som flyttes til et tredjeland eller territorium med henblik på deltagelse i arrangementer, udstillinger, fremvisninger og dyrskuer og derefter flyttes tilbage til Unionen (EØS-relevant tekst)

17.1.2022   
               
               
                  DA
               
               
                  Den Europæiske Unions Tidende
               
               
                  L 10/1
               
            
         KOMMISSIONENS DELEGEREDE FORORDNING (EU) 2022/54
         af 21. oktober 2021
         om ændring af delegeret forordning (EU) 2020/692 for så vidt angår supplerende krav vedrørende indførsel til Unionen af visse hovdyr med oprindelse i Unionen, som flyttes til et tredjeland eller territorium med henblik på deltagelse i arrangementer, udstillinger, fremvisninger og dyrskuer og derefter flyttes tilbage til Unionen
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (1), særlig artikel 239, stk. 2, og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2020/692 (2) er der bl.a. fastsat dyresundhedsmæssige krav vedrørende indførsel til Unionen af sendinger af visse opdrættede landdyr. Nærmere bestemt fastsættes der i del VI i nævnte delegerede forordning særlige regler for indførsel til Unionen af visse varer, der har oprindelse i Unionen og vender tilbage til Unionen. På nuværende tidspunkt indeholder artikel 177 i delegeret forordning (EU) 2020/692 kun særlige regler, der skal overholdes af registrerede heste, der har oprindelse i og vender tilbage til Unionen efter midlertidig eksport til et tredjeland eller territorium eller en zone deri med henblik på deltagelse i konkurrencer, væddeløb eller kulturelle hestearrangementer.
                  
               
                     (2)
                  
                  
                     For at lette deres deltagelse i arrangementer, udstillinger, fremvisninger og dyrskuer (»arrangementer«), der finder sted uden for Unionen, er det nødvendigt at fastsætte en undtagelse fra visse generelle dyresundhedsmæssige krav, der er fastsat i artikel 11 i delegeret forordning (EU) 2020/692, vedrørende sendinger af hovdyr, der har oprindelse i Unionen, flyttes til et tredjeland eller territorium eller en zone deri for at deltage i arrangementer og derefter straks flyttes tilbage til Unionen. For at minimere risiciene for dyresundheden og for tage hensyn til den aktuelle dyresundhedssituation med hensyn til visse sygdomme hos svin og fjerkræ bør undtagelsen dog begrænses til visse hovdyrarter, nemlig kvæg, får og geder (»undtagelsen for hovdyr«). Artikel 177 i delegeret forordning (EU) 2020/692 bør derfor ændres for at medtage undtagelsen for hovdyr.
                  
               
                     (3)
                  
                  
                     De særlige regler for undtagelsen for hovdyr bør tage hensyn til de potentielle dyresundhedsrisici, der kan opstå som følge af disse flytninger i forbindelse med arrangementer, og stå i et rimeligt forhold til de relevante dyresundhedsrisici. Disse særlige regler bør derfor være strenge nok til at sikre, at de dyr, der deltager i arrangementerne, ikke kommer i kontakt med dyr med en lavere sundhedsstatus, som ikke opfylder alle de dyresundhedsmæssige krav i EU-lovgivningen.
                  
               
                     (4)
                  
                  
                     I betragtning af ligheden mellem den håndtering, der foregår ved arrangementerne, og den håndtering, der foregår på samlesteder, bør der desuden fastsættes krav svarende til dem, der gælder for samlesteder i tredjelande eller territorier, der er fastsat i artikel 20, stk. 2, litra b), i delegeret forordning (EU) 2020/692, og som er baseret på de krav, der gælder i Unionen som fastsat i Kommissionens delegerede forordning (EU) 2019/2035 (3).
                  
               
                     (5)
                  
                  
                     Som supplement til alle disse risikobegrænsende foranstaltninger er det også nødvendigt at begrænse den periode, hvor dyrene er eksponeret for de potentielle dyresundhedsrisici, som udgøres af disse typer af flytninger med henblik på deltagelse i arrangementerne og deres ophold uden for Unionens område.
                  
               
                     (6)
                  
                  
                     Artikel 177 i delegeret forordning (EU) 2020/692 bør derfor ændres —
                  
               VEDTAGET DENNE FORORDNING:
         
            Artikel 1
            I artikel 177 i delegeret forordning (EU) 2020/692 foretages følgende ændringer:
            
                        1)
                     
                     
                        Overskriften affattes således:
                        
                           »Artikel 177
                           Supplerende krav vedrørende indførsel til Unionen af visse hovdyr med oprindelse i Unionen, som flyttes til et tredjeland eller territorium eller en zone deri med henblik på deltagelse i arrangementer, udstillinger, fremvisninger og dyrskuer, og som derefter flyttes tilbage til Unionen«.
                        
                     
                  
                        2)
                     
                     
                        Følgende stykke tilføjes:
                        
                           »3.   Uanset artikel 11 er det tilladt at indføre sendinger af kvæg, får og geder, der har oprindelse i Unionen, og som i en periode på højst 15 dage flyttes til et tredjeland eller territorium eller en zone deri for at deltage i arrangementer, udstillinger, fremvisninger eller dyrskuer (»arrangementet«), fra det pågældende tredjeland eller territorium, forudsat at de opfylder følgende betingelser:
                           
                                       a)
                                    
                                    
                                       Det tredjeland eller territorium eller den zone deri, hvor arrangementet finder sted, er opført på en liste med henblik på indførsel til Unionen af de specifikke dyrearter.
                                    
                                 
                                       b)
                                    
                                    
                                       Den virksomhed, hvor arrangementet finder sted:
                                       
                                                   i)
                                                
                                                
                                                   opfylder de krav, der gælder for virksomheder, der beskæftiger sig med sammenbringning af hovdyr, jf. artikel 20, stk. 2, litra b)
                                                
                                             
                                                   ii)
                                                
                                                
                                                   ved sendingens ankomst til virksomheden, og så længe arrangementet varer, kun holder kvæg, får eller geder, der opfylder alle de relevante krav i EU-retten vedrørende indførsel af sådanne dyr til Unionen.
                                                
                                             
                                 
                                       c)
                                    
                                    
                                       Afsendelsen af sendingen af dyr fra Unionen til den virksomhed, der er omhandlet i litra b), og fra den pågældende virksomhed til Unionen finder sted i transportmidler, der opfylder de almindelige krav vedrørende transportmidler til landdyr i artikel 17, og uden aflæsning i noget andet tredjeland eller territorium eller en zone deri.
                                    
                                 
                                       d)
                                    
                                    
                                       Dyrene i sendingen har ikke været i kontakt med andre dyr med lavere sundhedsstatus fra pålæsningstidspunktet med henblik på afsendelse fra Unionen til den virksomhed, der er omhandlet i litra b), og så længe arrangementet har været, indtil deres ankomst tilbage i Unionen.«
                                    
                                 
                     
                  
         
            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. oktober 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 84 af 31.3.2016, s. 1.
         
            (2)  Kommissionens delegerede forordning (EU) 2020/692 af 30. januar 2020 om supplerende regler til Europa-Parlamentets og Rådets forordning (EU) 2016/429 for så vidt angår regler vedrørende indførsel til Unionen og flytning og håndtering efter indførsel af sendinger af visse dyr, visse typer avlsmateriale og visse animalske produkter (EUT L 174 af 3.6.2020, s. 379).
         
            (3)  Kommissionens delegerede forordning (EU) 2019/2035 af 28. juni 2019 om supplerende regler til Europa-Parlamentets og Rådets forordning (EU) 2016/429 for så vidt angår regler for virksomheder, der holder landdyr, og rugerier samt sporbarhed for visse opdrættede landdyr og rugeæg (EUT L 314 af 5.12.2019, s. 115).